次韵曾子開舍人遊藉田載荷花歸
作者：黄庭堅
朝代：宋

paragraphs: 維王調玉燭，時夏雨我田。
壁掛蒼龍骨，溜渠故濺濺。
三推勸根本，百穀收皂堅。
官司極齋明，崇丘見升煙。
繫馬西門柳，憶聽去夏蟬。
剝芡珠走盤，釣魚柳貫鮮。
掃堂延枕簟，公子氣翩翩。
自爾欲繼往，阻心如壅泉。
紫微樂暇日，披襟詠風漣。
紅妝倚荷蓋，水鏡寫明蠲。
美物亦有實，剪房助加籩。
珠宮紫貝闕，足此水府仙。
鬰鬰冠蓋宅，追奔易彫年。
能從物外賞，真是區中賢。
仍聞載後乘，籠燭照嬋娟。